Sisukord

# Slaidiseansi kaugjuhtimine – Impressi puldi kasutusjuhend

LibreOffice Impressi pult on avatud lähtekoodiga rakendus, mis on saadaval Androidi ja iOSi operatsioonisüsteemidele ning võimaldab juhtida LibreOffice Impressi slaidiseansse mobiilseadme abil.

Impressi pult kuvab seadme ekraanil slaidi pisipildi koos slaidile lisatud märkmetega selle all. Esitluses edasi või tagasi liikumiseks pühi sõrmega külgsuunas üle ekraani. Esitluse dünaamilisemaks muutmiseks saab avada ka slaidide "mosaiigi", mille abil hüpata soovitud slaidile väljaspool esitluses määratud järjekorda.

Ühendus LibreOffice Impressi esitlust käitava arvuti ja mobiilseadme vahel käib Bluetoothi või võrguühenduse kaudu.

## Impressi puldi funktsioonid

Impressi pult on käepärane rakendus, mis võimaldab juhtida slaidiseanssi arvutist eemal olles, lubades esitluse ajal ringi liikuda. Rakenduse põhifunktsioonid on järgmised.

- Slaidiseansi juhtimine mobiilseadme ekraani kaudu, viibete ja puudutuste abil.

- Slaidiobjektide animatsioonid käivituvad mobiiliekraani puudutamise peale.

- Slaidieelvaated: esitluse ajal näeb mobiilseadme ekraanilt slaidide pisipilte.

- Kõneleja märkmed: esitluse ajal kuvatakse slaidi juures sellele lisatud märkmed.

- Taimer: võimaldab automaatse edasiliikumise jaoks määrata aja, kui kaua ühte slaidi kuvatakse.

- Visuaalne pointer: kuvab arvutiekraanil "laseritäpi", mille asukoha määrab sinu sõrme asukoht mobiilseadme ekraanil näidataval slaidi pisipildil.

## Nõuded süsteemile

### Arvuti:

- GNU/Linux, Windows või macOS

- Bluetooth- või võrguühendus

- LibreOffice'i versioon 4.1 või uuem

### Mobiilseade:

- telefon või tahvelarvuti, millel on vähemalt Android 2.3 või iOS ning Bluetooth- või võrguühendus

- seadmesse paigaldatud rakendus Impressi pult

## Impressi puldi allalaadimine ja paigaldamine oma mobiilseadmesse

Impressi puldi allalaadimiseks Google Play poest või Apple'i App Store'ist sisesta otsinguväljale "Impress Remote". Veendu, et tulemuste hulgas oleks LibreOffice Impress Remote, mille on avaldanud The Document Foundation (TDF). Paigalda see rakendus oma mobiilseadmesse nagu tavaliselt. Rakenduste nimekirja ilmub seejärel "Impressi pult".

## Impressi puldi sätted

Kui Impressi pult on mobiilseadmes avatud, puuduta rakenduse sätete avamiseks ülal paremal asuvat ikooni. Saadaval on järgmised sätted.

- Toimingud helivaljuse nuppudega: kui see säte on sisse lülitatud, saab järgmisele slaidile liikumiseks kasutada seadme helivaljuse suurendamise nuppu ja eelmisele slaidile liikumiseks helivaljuse vähendamise nuppu.

- Ekraan püsivalt sees: kui see säte on sisse lülitatud, siis Impressi puldi kasutamise ajal seadme ekraani ei tumendu ega lukustu.

- Vaikne režiim: esitluse ajaks läheb telefon hääletule režiimile, vältimaks helisemist sissetuleva kõne peale või muid heliteavitusi. See säte ei mõjuta värinarežiimi, juhul kui see sisse lülitatud on.

## Arvuti ühendamine mobiilseadmega

Lülita nii mobiilseadmes kui arvutis sisse Bluetooth ja ühenda seadmed omavahel. Bluetoothi sisselülitamise, Bluetoothi identifikaatori määramise ja seadmete ühendamise kohta saad lisateavet oma mobiilseadme ja arvuti operatsioonisüsteemi kasutusjuhenditest. Kui seadmed on ühendatud, on mobiilseade valmis esitlust juhtima.

Teine võimalus on kasutada võrguühendust (sh Wi-Fi). Sel juhul peavad arvuti ja mobiilseade olema ühendatud samasse võrku.

## Impressi kaugjuhtimispuldi lubamine LibreOffice Impressis

Impressi slaidiseansi käivitamiseks tuleb esmalt lubada mobiilseadmel Impressi juhtida. Selleks tee järgmist.

1. Ava LibreOffice Impress.

2. Vali Tööriistad - Sätted - LibreOffice Impress - Üldine. Peaksid nägema alltoodud pildil kujutatud akent.

3. Märgi esitluse jaotises ruut Kaugjuhtimispuldi lubamine ja klõpsa Sobib.

Taaskäivita LibreOffice Impress.

## Slaidiseansi juhtimine:

Enne slaidiseansi käivitamist keela mobiilseadmel ekraani tumendamine ja lukustamine, nagu ülalpool näidatud. Veendu, et mobiilseadme aku oleks piisavalt täis, et kogu slaidiseansi jooksul ekraani töös hoida.

1. Vaata, et mobiilseadme ja arvuti vahel oleks toimiv Bluetooth-ühendus või et nad oleks ühendatud samasse võrku.

2. Ava LibreOffice Impressis esitlus, mida soovid näidata.

3. Ava mobiilseadmes rakendus Impressi pult ja vali loendist arvuti Bluetoothi-nimi.

4. Pärast arvuti nime puudutamist kuvab Impressi pult esitluse slaidid ja märkmed ning käivitab arvutis slaidiseansi.

5. Slaidide vahetamiseks pühi mobiilseadme ekraanil vasakule või paremale. Slaidi märkmeid kuvatakse mobiilseadme ekraani alumises osas.

6. Soovi korral võid mobiilirakenduses seada taimeri, mis määrab, kui kaua igat slaidi näidatakse.

7. Slaide saab vahetada ka mobiilseadme helivaljuse nuppudega. Selleks tuleb avada Impressi puldi sätted ja sisse lülitada "Toimingud helivaljuse nuppudega".

## Mõned ekraanipildid Impressi puldi mobiilirakendusest:

Sarnased teemad

Impressi pult Google Play poes

Impressi pult Apple'i App Store'is

Ettekandjakuva